<classify> WAKAZI wa kijiji cha Pande wilayani Bagamoyo mkoani Pwani ambao wamehamishwa kupisha ujenzi wa bandari ya Bagamoyo, wamemuomba Makamu wa Rais Samia Suluhu Hassan awasaidie walipwe fidia waweze kwenda eneo walilopangiwa.Akizungumza kwa niaba ya wakazi wa maeneo hayo, Mwenyekiti wa kijiji hicho Mohamed Mneka amesema, wao walipangiwa kwenda eneo la Kitopeni na Kidagoni, lakini wameshindwa kwenda kutokana na baadhi ya wananchi kutolipwa fidia.Mneka alisema baadhi ya wananchi wengine wamepunjwa fidia zao na kufanyiwa tathmini kwa mara ya pili lakini hawajalipwa na kuwafanya washindwe kujua hatma yao itakuwaje.Baadhi waliolipwa hazitoshi kununua maeneo mengine hivyo kuwapa wakati mgumu na wao walipisha maeneo hayo kwa manufaa ya nchi hivyo ni bora wakalipwa haki zao na kupelekwa walikopangiwa, amesema Mneka.Alisema kuwa wananchi hawakatai kupisha ujenzi wa bandari kwani hilo ni suala la maendeleo ya nchi na wamekubali kuondoka kwa moyo mmoja, hivyo wanaomba wapewe haki zao stahiki ili wakangalie maisha mapya.Walipeleka majina ya watu 2,000 lakini majina yaliyorudi ni 687 je mengine yamekwenda wapi hizo ndiyo baadhi ya dosari zilizojitokeza ambazo zinapaswa kurekebishwa, amesema Mneka.mbunge wa Jimbo la Bagamoyo, Dk Shukuru Kawambwa alisema, kijiji hicho kina kaya 2,200 sawa na watu 16,500 wanaotakiwa kuhama eneo hilo pamoja na sehemu kidogo ya Kijiji cha Mlingotini.Dk Kawambwa alisema kuwa jambo hilo limekuwa ni changamoto kubwa sana, hivyo kuna haja ya kuhakikisha suala hilo linafikia mwisho kwani hapo mara baada ya kukamilika itakuwa ni bandari kubwa kusini mwa Afrika ambapo meli kubwa zitaweza kutia nanga.Sasa ni miaka sita imepita hakuna kinachoendelea, tunaomba serikali iwezeshe jambo hili ili watu waweze kuendelea na shughuli zao, kwani hata wale waliokuwa na mapunjo walifanyiwa tathmini kwa mara ya pili baada ya malalamiko lakini bado hazijalipwa, alisema Dk Kawambwa.Alisema kuwa wananchi hao wanachokitaka ni kupewa viwanja kwenye eneo lililotengwa, kwani wamekuwa wakilalamika na kuiona serikali yao kama haisikilizi kilio chao.Akijibu hoja hizo Samia Suluhu Hassan alisema kuwa suala hilo amelichukua na atalipeleka kwa Rais baada ya kukaa na mamlaka husika ili kujua tatizo liko wapi.Suala hili si rahisi kama baadhi ya watu wanavyofikiri lakini tutalifanyia kazi kwa kushirikiana na wahusika ambao ni mamlaka ya bandari, watu wa ardhi na kituo cha uwekezaji kisha tutapeleka kwa Rais, alisema Samia.Samia amesema, wakati wa kulipa fidia kuna watu 620 walilipwa ilihali hawahusiki na malipo hayo hivyo kuchukua fedha ambazo si stahiki zao kwani hawakuwa na maeneo na kupokea fedha kwa njia za udanganyifu.Tumeshangaa ni kwanini mlikaa kimya wakalipwa watu ambao hawahusiki mlipaswa kusema ukweli ili kuepusha fedha za serikali kulipwa watu wasiostahili na fedha hizo zingetosha kulipa walengwa na labda hata yote yasingetokea, alisema Samia.Alisema watu watalipwa kwa mujibu wa sheria na siyo anavyotaka mtu malalamiko yao yote yatafanyiwa kazi na serikali haitadhulumu mtu haki yake.Kuhamisha watu hao ni fedha nyingi zinahitajika na kuna taarifa kuwa hata wale walioko pale wanapotakiwa kwenda hawa nao wanahitaji kulipwa fidia hivyo bado ni changamoto kubwa,amesema Samia.Makamu wa Rais anaendelea na ziara yake kwenye mkoa wa Pwani kutembelea miradi mbalimbali ya maendeleo.  <topic>: KITAIFA 